62.		Zmluva o úschove
			(§ 747 a nasl. ObZ)
Čl. I
Zmluvné strany
1.	Uložiteľ:
 	Renáta Saganová
nar. ....................................., r. č. ..................................................,
bytom Pekná ul. č. 71, 010 01 Žilina
2.	Uschovateľ:
 	Ján Macák
nar. ....................................., r. č. ..................................................,
bytom Nevädzová ul. č. 5, 010 01 Žilina
uzavreli medzi sebou túto 
zmluvu o úschove:
Čl. II
Predmet zmluvy
1.	Uložiteľ, Renáta Saganová je vlastníkom obrazu „Žena v šatke“ od akademickej maliarky Márie Medveckej, ktorý má podľa znaleckého posudku cenu 1 261 € (slovom tisícdvestošesťdesiatjeden eur).
2.	Uschovateľ Ján Macák tento obraz dnešného dňa pri podpise zmluvy preberá do úschovy v mieste svojho trvalého bydliska a zabezpečí jeho ochranu pred zničením, poškodením alebo stratou.
Čl. III
Doba úschovy
1.	Zmluvné strany sa dohodli, že obraz podľa čl. II ods. 1 zmluvy bude u uschovateľa uložený počas zahraničného študijného pobytu zložiteľa v čase od 1. 9. 2022 do 30. 6. 2023.
2.	Uschovateľ je povinný vrátiť predmet úschovy na požiadanie aj pred uplynutím dohodnutej doby úschovy, ale sám nie je oprávnený vrátiť ho skôr, len v tom prípade, že vzhľadom na zmenené okolnosti nie je schopný vec bezpečne opatrovať.
Čl. IV
Odmena za úschovu
1.	Uložiteľ sa zaväzuje uschovateľovi vyplatiť odmenu vo výške 248 € (slovom dvestoštyridsaťosem eur).
2.	Táto odmena v sebe zahŕňa všetky bežné náklady spojené s úschovou veci.
3.	Prípadné nepredvídané náklady spojené s úschovou veci si uplatní uschovateľ u uložiteľa bez zbytočného odkladu po ukončení úschovy veci.
4.	Suma 100 € ako záloha odmeny bude vyplatená v hotovosti pri podpise tejto zmluvy, druhá časť 148 € bude vyplatená pri vrátení uloženej veci.
Čl. V
Podmienky úschovy
1.	Uschovateľ sa zaväzuje, že predmet úschovy bude chránený bezpečnostným systémom, ktorý zabezpečuje miesto jeho trvalého bydliska podľa čl. I tejto zmluvy.
2.	V prípade mimoriadnej udalosti, ktorá by bránila riadne zabezpečiť predmet úschovy, má uschovateľ povinnosť zabezpečiť úschovu za tých istých podmienok.
3.	Uložiteľ je povinný prevziať uloženú vec najneskôr v posledný deň dohodnutej lehoty.
4.	V prípade omeškania s prevzatím je uložiteľ povinný zaplatiť uschovateľovi sumu 10 € (slovom desať eur) za každý deň omeškania.
5.	Po uplynutí termínu prevzatia uloženej veci prechádza nebezpečenstvo poškodenia, zničenia alebo straty na uložiteľa.
Čl. VI
Záverečné ustanovenia
1.	Otázky výslovne neupravené touto zmluvou sa riadia podľa Občianskeho zákonníka.
2.	Zmluva sa uzatvára písomne vo dvoch vyhotoveniach, pre každú zo zmluvných strán jedno.
3.	Zmluva je platná a účinná dňom podpisu oboma zmluvnými stranami.
Žilina 17. 8. 2022
					uložiteľ	uschovateľ
Poznámka
Tento zmluvný typ nájdeme aj v obchodných vzťahoch – zmluva o uložení veci (§ 516 a nasl. OZ), bankové uloženie veci (§ 700 a nasl. OZ).
Podstatné náležitosti zmluvy sú:
a)	presné určenie predmetu úschovy,
b)	záväzok uložiteľa prevziať vec do úschovy a riadne sa o ňu starať.
Zmluva tiež môže obsahovať ustanovenia o odmene, nie sú však podstatnou náležitosťou zmluvy.
Doba uloženia tak isto nie je podmienkou platnosti tejto zmluvy, pravidelne sa však v nej vyskytuje.
Zmluva nemusí mať písomnú formu.